钦定古今图书集成/理学汇编/学行典/第184卷 > 秦族〈弟荣先〉
## 钦定古今图书集成/理学汇编/学行典/第184卷 > 秦族〈弟荣先〉

按《周书孝义传》：“秦族，上郡洛川人也。祖白、父雚，并有
至性，闻于闾里。魏太和中，板白颍州刺史。大统中，板
雚鄜城郡守。族性至孝，事亲竭力，为乡里所称。及其
父丧，哀毁过礼，每一痛哭，酸感行路。既以母在，恒抑
割哀情，以慰其母意。四时珍羞，未尝匮乏。与弟荣先
复相友爱，闺门之中，怡怡如也。寻而其母又没，哭泣”
无时，唯饮水食菜而已。终丧之后，犹蔬食，不入房室
二十许年。乡里咸叹异之。其邑人王元达等七十馀
人上其状，有诏表其门闾。荣先亦至孝，遭母丧，哀慕
不已，遂以毁卒。邑里化其孝行。世宗嘉之，乃下诏曰：
“孝为政本，德乃化先，既表天经，又明地义。荣先居丧
致疾，至感过人，穷号不反，迄乎灭性。”行标当世，理镜
幽明。此而不显，道将何述？可赠沧州刺史，以旌厥异。